1. **ΔΙΑΛΟΓΟΣ ΜΗΛΙΩΝ-ΑΘΗΝΑΙΩΝ**

***Ο Θουκυδίδης χρησιμοποίησε τον διάλογο για να παρουσιάσει με γλαφυρό τρόπο την πολιορκία των Αθηναίων στου Μήλιους που έλαβε χώρα το 425 π.Χ.***

*(Το απόσπασμα είναι σε ελεύθερη απόδοση του Ν. Βασιλάκου)*

Μήλιοι: «Και πώς θα μπορούσε να μας φανεί χρήσιμο το να είμαστε σκλάβοι σας, όπως θα είναι και για σας χρήσιμο το να είστε οι κυρίαρχοι;»

Αθηναίοι: «Διότι για σάς θα είναι όφελος το να υποταχθείτε προτού υποστείτε τα χειρότερα, ενώ για μάς κέρδος το να μη υποστούμε μικροζημιές προξενώντας την δική σας καταστροφή.»

Μήλιοι: «Λέτε λοιπόν ότι δεν θα δεχθείτε το να υπάρχουμε εν ειρήνη, το να είμαστε φίλοι αντί εχθροί, το να παραμένουμε ουδέτεροι και σύμμαχοι κανενός;»

Αθηναίοι: «Όχι. Δεν μάς βλάπτει τόσο η εχθρότητά σας όσο η φιλία σας. Στα μάτια των υπολοίπων υπηκόων μας, η στάση σας, είναι απόδειξη ότι είμαστε αδύνατοι, ενώ το μίσος σας απόδειξη της δύναμής μας.»

Μήλιοι: «Ούτως θεωρούν την ισότητα οι υπήκοοί σας, ώστε να βάζουν στην ίδια κατηγορία αυτούς που δεν ανήκουν σ’ εσάς καθ’ όλου και εκείνους (τους δικούς σας άποικους τις περισσότερες φορές, ενώ άλλες φορές τους αποστάτες υπήκοους) οι οποίοι έχουν υποταχθεί από εσάς;»

Αθηναίοι: «Θεωρούν ότι κανένας δεν έχει το δικαίωμα να ξεφύγει, και ότι αυτοί που διατηρούν την ελευθερία τους το οφείλουν στη δύναμή τους. Πιστεύουν ότι δεν τους επιτιθέμεθα επειδή φοβόμαστε. Ώστε, εκτός από την διεύρυνση της αυτοκρατορίας μας, θα μάς προσφέρατε ασφάλεια με το να υποταχθείτε, ειδικά αν εσείς, μία νησιωτική δύναμη και ασθενέστεροι από άλλους νησιώτες, αποτυγχάνατε να παρουσιάσετε τους εαυτούς σας ισχυροτέρους μιάς δυνάμης που είναι πανίσχυρη στη θάλασσα.»

1. **ΔΙΑΛΟΓΟΣ ΣΤΟ ΔΗΜΟΤΙΚΟ ΤΡΑΓΟΥΔΙ**

***Στο δημοτικό τραγούδι ο διάλογος δε γίνεται μόνο ανάμεσα σε ανθρώπους αλλά και ανάμεσα σε ανθρώπους και σε ζώα (κυρίως άλογα ή πουλιά), ανάμεσα σε ανθρώπους και σε άψυχα (δέντρα, βουνά, ποτάμια), ανάμεσα σε ζώα ή σε άψυχα (βέβαια τα ζώα και τα άψυχα μιλούν την ανθρώπινη γλώσσα).***

Α)

Πού σουν, περιστερούλα μου, τόσον καιρό που λείπεις;

-Πήγα να μάσω λάχανα με τάλλα τα κορίτσια,

και οι κλέφταις μας αγνάντευαν από ψηλά λημέρια.

"Κορίτσια μαυρομάτικα και γαϊτανοφρυδάτα,

για ελάτε 'ς το λημέρι μας δυο λόγια να σας πούμε.

Μην είναι Τούρκοι 'ς το χωριό, μην είναι κι’ Αρβανίταις;

-Εμείς εβγήκαμε ταχιά μέσ' από το χωριό μας,

δεν ξέρουμε, δεν είδαμε κι' αν είναι κι’ αν δεν είναι».

Σαράντα κλέφταις ήτανε τριγύρω ξαπλωμένοι,

κ' ένα μικρό κλεφτόπουλο, ντυμένο 'ς το χρυσάφι,

απίδια μας εφίλεψε και κρύο νερ' απ’ τη βρύση.

"Σύρτε, κορίτσια, 'ς το καλό κι' ανθρώπου μην το πήτε»

Β)

Τρία πουλάκια κάθονται ψηλά 'ς τη Βουνιχώρα,

το να τηράει τη Λιάκουρα, και τάλλο την Κωστάρτσα,

το τρίτο το καλύτερο ρωτάει τους διαβάταις:

"Διαβάταις πού διαβαίνετε, στρατιώταις πού περνάτε,

μην είδετε τς αρματωλούς και το Βλαχοθανάση,

που γέρασεν αρματωλός, 'ς τους κλέφταις καπετάνιος;

-Εμείς προψές τον είδαμε 'ς τον Έπαχτον απόξω,

δυο μέραις επολέμαγε με Τούρκους τρεις χιλιάδες."

"Ανδρούτσο, τί κλειστήκαμε, σα νά μαστε γυναίκες;"

Το γιαταγάνι τραύηξε κ’ ένα γιουρούσι κάνει.

Του πέφτουν βόλια σα βροχή, κανόνια σα χαλάζι.

Τρεις μπάλαις του ερρήξανε, πικραίς φαρμακωμέναις.

Ή μια τον πήρε 'ς το λαιμό η άλλη μέσ' 'ς το χέρι,

Κ’ η τρίτη η φαρμακερή τον ηύρε 'ς το κεφάλι.

"Κόψτε μου το κεφάλι μου, νά χετε την ευχή μου!"

Κι' ο Ανδρούτσος βγάνει μια φωνή, πικρή, φαρμακωμένη:

"Παιδιά, τραυάτε, τα σπαθιά, κι' αφήτε το ντουφέκι,

να μη μας πάρη η Τουρκιά του Βλάχου το κεφάλι,

που γέρασεν αρματωλός, 'ς τους κλέφταις καπετάνιος."

Βλάχο, καλά καθόσουνε ψηλά 'ς τη Βουνιχώρα,

θυμήθηκες τα νιάτα σου, κ' επήρ' ο νους σ' αγέρα,

και τώρα το κεφάλι σου το πήρανε οι Τούρκοι.

Το σεργιανάνε 'ς τα χωριά και παίρνουνε μπαξίσι,

‘ς τα Σάλωνα οι μπέηδες χούφταις φλωριά κερνάνε.

Γ) **ΤΩΝ ΚΟΛΟΚΟΤΡΩΝΑΙΩΝ**

Με γέλασε νη χαραυγή, τάστρι και το φεγγάρι,
και βγήκα νύχτα 'ς τα βουνά, ψηλά 'ς τα κορφοβούνια.
Ακώ τον άνεμο και ηχά, με τα βουνά μαλώνει,
"Νεσείς βουνά, ψηλά βουνά, και σεις κοντοραχούλαις,
τι έχετε που μαλώνετε, τι έχετε που χτρευώστε;
Μη σας βαραίνουν τα νερά και τα πολλά τα χιόνια;
-Δε μας βαραίνουν τα νερά και τα πολλά τα χιόνια,
παρ’ μας βαραίν' η κλεφτουριά, οι Κολοκοτρωναίοι."

1. **ΔΙΑΛΟΓΟΣ ΣΤΟ ΑΡΧΑΙΟ ΘΕΑΤΡΟ**

***Απόσπασμα από την τραγωδία «Αντιγόνη» του Σοφοκλή. Ο διάλογος ανάμεσα στην Αντιγόνη και την αδερφή της, Ισμήνη. (441 π.Χ.)***

ΑΝΤΙΓΟΝΗ

Ισμήνη αγαπημένη μου, αδερφή μου, ξέρεις τι μας φυλάει ακόμα ο Δίας απ' την κακή μοίρα του Οιδίποδα; Γιατί δεν έμεινε καμιά απ' τις συμφορές, πίκρα, κατάρα, ατιμία ή ντροπή, που να μη έχουμε δοκιμάσει, εσύ κι εγώ.

Και τώρα τι 'ναι πάλι τούτη η διαταγή, που κυκλοφόρησε σε όλη η Θήβα ο στρατηγός; Άκουσες κάτι σχετικά με αυτή; Ή δεν το πήρες είδηση πως ετοιμάζουν στους αγαπημένους μας κακό μεγάλο, που ούτε σ' εχθρούς δεν ταιριάζει;

ΙΣΜΗΝΗ

Εγώ για φίλους Αντιγόνη δεν άκουσα καμιά κουβέντα, ούτε γλυκειά ούτε πικρή αφ' ότου χάσαμε τα δυό μας αδέρφια που σκοτώθηκαν σε διπλό φονικό με το ίδιο τους το χέρι. Από τότε που ο στρατός των Αργείων έφυγε τη νύχτα νικημένος, άλλο δεν ξέρω να έγινε είτε για παρηγοριά μας είτε για να μας δώσει κι άλλη πίκρα.

ΑΝΤΙΓΟΝΗ

Ήμουνα σίγουρη, γι' αυτό σε φώναξα έξω απ' τις πύλες, για να τ' ακούσεις μόνη σου.

ΙΣΜΗΝΗ

Τι τρέχει; Φαίνεσαι να 'σαι αλαφιασμένη.

ΑΝΤΙΓΟΝΗ

Δεν έχει αποφασίσει ο Κρέοντας να θάψει με τιμές τον έναν αδερφό μας και τον άλλον να τον αφήσει άταφο για να τον ατιμώσει; Θάβει σύμφωνα με το νόμο τον Ετεοκλή όπως ταιριάζει, λένε, σ' ένδοξους νεκρούς. Όμως για το άτυχο κορμί του Πολυνείκη, έβγαλε μια διαταγή μέσα στην πολιτεία, κανείς να μην τολμήσει, ούτε να θάψει ούτε και να το μοιρολογήσει ακόμα. Αλλά να τ' αφήσουν άκλαυτο και άταφο για να χορτάσουν λαίμαργα την πείνα τους με τις σάρκες του τ'αρπαχτικά όρνεα. Αυτά, λένε πως ο καλός μας ο Κρέοντας έχει διατάξει για σένα και για μένα. Πιο πολύ λέω για μένα και βγαίνει τώρα να τ' ανακοινώσει σ' όσους δεν το ξέρουν. Κι αν παραβεί κανείς αυτή τη διαταγή η ποινή θα είναι να πεθάνει με λιθοβολισμό, μπροστά σε όλους τους κατοίκους της πόλης. Αυτά είχα να σου πω. Τώρα θα δείξεις αν είσαι από άξια γενιά ή θα τη ντροπιάσεις.

ΙΣΜΗΝΗ

Καημένη αδελφή μου, αφού τα πράγματα είναι έτσι, τι θα μπορούσα εγώ να κάνω ή να μην κάνω;

ΑΝΤΙΓΟΝΗ

Σκέψου, αν μπορείς να μοιραστείς μαζί μου αυτό που πρόκειται να κάνω.

ΙΣΜΗΝΗ

Τι έχεις στο νου σου; Τι μπορεί να σημαίνουν τα λόγια σου;

ΑΝΤΙΓΟΝΗ

Θα με βοηθήσεις να λυτρώσω τον νεκρό;

ΙΣΜΗΝΗ

Όχι! Μην πεις πως θα τον θάψεις στα κρυφά όταν αυτό απαγορεύεται!

ΑΝΤΙΓΟΝΗ

Εγώ τον αδερφό μου, κι όχι δικό σου αδελφό, άμα δε θέλεις, δε θα φερθώ προδοτικά.

ΙΣΜΗΝΗ

Έστω κι αν το 'χει απαγορέψει ο Κρέοντας, δύστυχη;

ΑΝΤΙΓΟΝΗ

Δεν έχει το δικαίωμα να με χωρίσει απ' τους δικούς μου.

ΙΣΜΗΝΗ

Αχ, σκέψου, αγαπημένη μου αδελφή, πως χάθηκ' ο πατέρας μας, μέσα στο μίσος και στην περιφρόνηση, όταν μαθεύτηκαν όλες οι ντροπές κι έβγαλε μόνος του τα μάτια του! Έπειτα η γυναίκα του και μάνα του, δύο ονόματα σε ένα πρόσωπο, κρεμάστηκε και έδωσε τέλος στις συμφορές της. Τρίτο κακό, τα δυο τ' αδέρφια μας μαζί, την ίδια ώρα σκοτώθηκαν χτυπημένα, με μιας, από το χέρι ο ένας τ' αλλουνού.

Τώρα κι εμείς, αν παρακούσουμε το νόμο, τις διαταγές και απειλές του τυράννου, σκέψου τι καταστροφή μας περιμένει. Πρέπει να νιώσεις πως είμαστε γυναίκες και δεν μπορούμε μ' άντρες να τα βάλουμε. Κι αφού μας κυβερνούνε δυνατότεροι, αυτά πρέπει να υπακούμε και χειρότερα.

Εγώ λοιπόν ζητάω συγνώμη απ' τους νεκρούς και θα υπακούσω σε κείνους που κυβερνούν. Το παραπάνω είναι παραφροσύνη.

ΑΝΤΙΓΟΝΗ

Δε θα σε παρακαλέσω κι ούτε δέχομαι, και να το θέλεις, τώρα δεν το θέλω εγώ. Εσύ κάνε όπως νομίζεις, εγώ θα τον θάψω. Και θα το κάνω έστω κι αν είναι να πεθάνω. Θα κείτομαι εκεί αγαπημένη με αυτόν που έχω αγαπήσει, κάνοντας άγιο κρίμα. Σ' αυτούς θέλω ν' αρέσω πιο πολύ, στους κάτω κι όχι σ' αυτούς που ζουν ακόμα. Γιατί για πάντα θα 'μαι κει. Συ αν το θες περιφρονείς τα όσια και τα ιερά.

ΙΣΜΗΝΗ

Δεν τα περιφρονώ, μα δεν τολμάω κιόλας να τα βάλω μ' ολόκληρη την πόλη.

ΑΝΤΙΓΟΝΗ

Δικαιολογίες: Εγώ πηγαίνω τώρα να θάψω τον αγαπημένο μου αδερφό.

ΙΣΜΗΝΗ

Πόσο πολύ φοβάμαι για σένα, αδελφή μου!

ΑΝΤΙΓΟΝΗ

Μη νοιάζεσαι. Κοίτα να είσαι εσύ καλά.

ΙΣΜΗΝΗ

Τουλάχιστον να το κρατήσεις μυστικό, και εγώ δεν πρόκειται να μιλήσω σε κανέναν γι' αυτό.

ΑΝΤΙΓΟΝΗ

Να το πεις! Πιο πολύ θα σε μισήσω για τη σιωπή σου, αν δεν το φανερώσεις σ' όλο τον κόσμο.

ΙΣΜΗΝΗ

Έχεις ζεστή καρδιά γι' αυτά που φέρνουν σύγκρυο.

ΑΝΤΙΓΟΝΗ

Ξέρω ότι αυτά θ' αρέσουνε σ' αυτούς που αγαπώ!

ΙΣΜΗΝΗ

Ναι, αν τα κατορθώσεις. Αλλά θα προσπαθήσεις τ' ακατόρθωτα.

ΑΝΤΙΓΟΝΗ

Μόνο αν δεν έχω πια δύναμη θα σταματήσω.

ΙΣΜΗΝΗ

Ποτέ δεν πρέπει τ' άπιαστα να κυνηγάς.

ΑΝΤΙΓΟΝΗ

Αν συνεχίσεις να μιλάς έτσι θα σε μισήσω κι εγώ αλλά κι ο νεκρός, όταν θα πας κοντά του. Άσε με. Όσο για την αποκοτιά μου είναι δικό μου πρόβλημα. Όμως τουλάχιστον θα ξέρω πως δε θα πάω ντροπιασμένη.

ΙΣΜΗΝΗ

Αν το νομίζεις σωστό καν' το. Αλλά να ξέρεις, κάνεις τρέλα, όσο και να τον αγαπάς.

1. **ΔΙΑΛΟΓΟΣ ΣΤΗΝ ΛΟΓΟΤΕΧΝΙΑ**

***Απόσπασμα από το έργο της κρητικής λογοτεχνίας «Ερωφίλη» του Γεώργιου Χορτάτση (1595).***

ΠΑΝΑΡΕΤΟΣ

Στὸν ἥλιον ἔχω ντήρηση κ’ εἰς τ’ ἄστρα ποὺ περνοῦσι

καὶ τσ’ ὀμορφιές σου, ἀφέντρα μου, κάτω στὴ γῆ θωροῦσι,

μηδὲ χυθοῦ κι ἁρπάξου σε, κ’ ἐμένα τὸν καημένο

παρ’ ἄλλον ἄνθρωπο στὴ γῆ ν’ ἀφήσου πρικαμένο.

ΕΡΩΦΙΛΗ

Τόσες δὲν εἶναι οἱ ὀμορφιές, τόσα δὲν εἶν’ τὰ κάλλη,

μὰ τοῦτο ἐκ τὴν ἀγάπη σου γεννᾶται τὴ μεγάλη.

Μὰ γὴ ὄμορφή ΄μαι γὴ ἄσχημη, Πανάρετε ψυχή μου,

γιὰ σέναν ἐγεννήθηκε στὸν κόσμο τὸ κορμί μου.

ΠΑΝΑΡΕΤΟΣ

Νερὸ δὲν ἔσβησε φωτιά ποτέ, βασίλισσά μου,

καθὼς τὰ λόγια τὰ γροικῶ σβήνουσι τὴν πρικιά μου.

Μ’ ὅλον ἐτοῦτο, ἀφέντρα μου, μὰ τὴν ἀγάπη ἐκείνη

ποὺ μᾶς ἀνάθρεψε μικρὰ καὶ πλιὰ παρ’ ἄλλη ἐγίνη

πιστὴ καὶ δυνατότατη σ’ ἐμένα κ’ εἰς ἐσένα

καὶ τὰ κορμιὰ μας σ’ ἄμετρο πόθο κρατεῖ δεμένα,

περισσα σὲ παρακαλῶ ποτὲ νὰ μὴν ἀφήσεις

νὰ σὲ νικήσει ὁ βασιλιός, νὰ μ’ ἀπολησμονήσεις.

Ερωφίλη, Πράξη Γ΄, 143-158